‘ณรงค์ชัย’ฟันธง ดบ.ต่ำช่วยไทยฟื้น
โพสต์ทูเดย์ &#8212; &#8220;ณรงค์ชัย&#8221; วิพากษ์เศรษฐกิจฟื้นเร็วกว่าคาด ไทยรอดได้จากดอกเบี้ยต่ำ ไม่ใช่งบไทยเข้มแข็ง
24 ก.ย. 2552

โพสต์ทูเดย์ — “ณรงค์ชัย” วิพากษ์เศรษฐกิจฟื้นเร็วกว่าคาด ไทยรอดได้จากดอกเบี้ยต่ำ ไม่ใช่งบไทยเข้มแข็ง 
นายณรงค์ชัย อัครเศรณี อดีตรมว.พาณิชย์ ในฐานะประธานกรรมการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า เศรษฐกิจโลกและเศรษฐกิจไทยถึงจุดต่ำสุดแล้ว และกำลังเข้าสู่ภาวะเกือบจะปกติ ถือว่าฟื้นตัวเร็วกว่าที่คาด เพราะการออกมาตรการของสหรัฐ ยุโรป ญี่ปุ่น จีน ที่ใช้นโยบายการเงินการคลังแบบพิเศษ และเดินหน้าลงทุนโครงสร้างพื้นฐานทันทีเพื่อกระตุ้นการบริโภค 
อย่างไรก็ตาม แม้เศรษฐกิจโลกจะยังไม่กลับไปขยายตัวสูงเหมือนที่ผ่านมา แต่ก็ถือว่าภาคการเงินของโลกก็เริ่มกลับสู่ภาวะปกติ ตลาดการเงินเริ่มนิ่ง แต่ยังไม่กลับสู่ภาวะปกติเหมือนช่วงก่อนวิกฤต
ขณะที่ตลาดหุ้นทั่วโลกเริ่มฟื้นตัวขึ้น โดยเฉพาะเอเชียดีขึ้นมาและมีแนวโน้มสดใส ส่วนตลาดหุ้นพัฒนาแล้วอย่างสหรัฐและยุโรปหุ้นเริ่มหยุดตกและปรับตัวดีขึ้นบ้าง แต่ยังผันผวนอยู่ ขณะที่ตลาดพันธบัตรราคาเริ่มหยุดตก อัตราผลตอบแทนของพันธบัตรเริ่มนิ่งและแนวโน้มมีสัญญาณดอกเบี้ยจะขึ้น ในขณะที่ตลาดสินค้าโภคภัณฑ์ยังคงผันผวนสูงเช่นเดียวกับค่าเงินเหรียญสหรัฐที่ยังไม่กลับเข้าสู่ภาวะปกติและมีแนวโน้มจะอ่อนค่าลงได้อีกในอนาคต ซึ่งจะเป็นปัจจัยบวกต่อราคาทองคำในระยะยาวด้วย
สำหรับความเสี่ยงที่ยังคงต้องจับตา คือ สินทรัพย์ที่สถาบันการเงินถือครองอยู่จะมีมูลค่าเช่นไร เนื่องจากในช่วงเวลานี้มีการยกเว้นไม่ต้องตีมูลค่าตามราคาตลาดชั่วคราว รวมถึงภาคเศรษฐกิจที่แท้จริงจะพลิกฟื้นกลับมาเป็นแนวโน้มที่ชัดเจนในช่วงเวลาใด
ทั้งนี้ นายณรงค์ชัย กล่าวอีกว่า อัตราดอกเบี้ยต่ำถือเป็นตัวช่วยเศรษฐกิจโลกและเศรษฐกิจไทยที่แท้จริง ทำให้ธุรกิจส่วนใหญ่อยู่รอด แตกต่างจากวิกฤตปี 2540 ซึ่งดอกเบี้ยสูงเกิน 10% ธุรกิจตายจำนวนมาก 
สำหรับแนวโน้มดอกเบี้ยปี 2553 คาดว่าจะขยับขึ้นเล็กน้อย 0.25-0.50% ซึ่งคงไม่มีผลกระทบต่อเศรษฐกิจมากนัก 
นายณรงค์ชัย กล่าวว่า เศรษฐกิจของไทยนั้นคาดว่าในปีนี้การขยายตัวของเศรษฐกิจจะติดลบ 4% และการฟื้นตัวของเศรษฐกิจไทยเป็นผลจากอัตราดอกเบี้ยที่ต่ำ ทำให้ต้นทุนลดลง ไม่ใช่จากงบไทยเข้มแข็งของรัฐบาล
“มาตรการของรัฐบาลดำเนินการล่าช้า โดยเฉพาะการเบิกจ่ายงบประมาณที่ต้องผ่านหลายขั้นตอนกว่าเงินจะเข้าสู่ระบบ ทำให้มีผลแค่ประคองเศรษฐกิจ และยังติดปัญหาการเมืองทำให้เม็ดเงินที่จะออกสู่ระบบชะลอออกไป” นายณรงค์ชัย กล่าว